מיקי מאוס

| --- | --- |

 הופעה ראשונה:  שיגעון של אווירון (1928) (יצירה ראשונה) ספינת הקיטור וילי (1928) (הופעה קולנועית ראשונה)
 יוצרים:  וולט דיסני אב אייוורקס
 גילום הדמות:  כריס דיאמנטופולוס 
 דיבוב:  וולט דיסני (1928–1947; 1955–1962; 2013) קרל סטולינג (1929) ג'יימס מקדונלד (1948–1968) קרלירנס נאש (1951–1952) ויין אולוויין (1977–2009) לס פרקינס (1986–1987) ברט אייוון (2009–הווה) כריס דיאמנטופולוס (2013–הווה)
 דיבוב בשפה העברית:  אוהד שחר (1989–הווה)
 מידע
 גזע:  עכבר
 מין:  זכר
 דמויות קשורות
 משפחה:  מורטי ופרְדי פילדמאוס (אחיינים) פליסיטי פילדמאוס (אחות)
 חברים:  מיני מאוס (בת-זוג) דייזי דאק דונלד דאק גופי פלוטו (כלב מחמד) קלרבל הפרה קלרה קלאק
 אויבים:  פיט השחור פנטום הכתם קאט ניפ מורטימר מאוס הדוקטור המטורף וילי הענק
 
מיקי מאוס מצייר את וולט דיסני, באמצעות התבוננות בהשתקפות במראה שלו עצמו.
מיקי מאוס (באנגלית: Mickey Mouse ‏האזנהקובץ:En-us-Mickey Mouse.ogg‏Ⓘ‏, מילולית: "מיקי עכבר"; הופיע לראשונה ב-18 בנובמבר 1928) הוא דמות בדיונית מונפשת של עכבר מואנש, המהווה קמע, סמל ודמות הדגל של חברת וולט דיסני. מיקי מאוס הוא מהדמויות הבדיוניות המוכרות ביותר בעולם.
מיקי מאוס נוצר על ידי וולט דיסני ואב אייוורקס באולפני וולט דיסני בשנת 1928. מיקי הוא עכבר מואנש הלובש בדרך כלל מכנסיים קצרים אדומים, נעליים גדולות רחבות בצבע צהוב, וכפפות לבנות.
כהשראה משחקני הסרטים האילמים מאותה עת, כמו צ'רלי צ'פלין ודאגלס פיירבנקס, גם דמותו של מיקי מאופיינת כדמות אנדרדוג סימפתית, שבעזרת כושר אלתור והמצאה עומדת בפני האתגרים הניצבים בפניה.
מיקי, שנוצר כתחליף לדמות דיסני הקודמת, אוסוולד הארנב, הופיע לראשונה בסרט האילם הלא מוכר "שיגעון של אווירון", וקיבל הכרה ציבורית לראשונה בסרט הקצר "ספינת הקיטור וילי" (1928), אחד מסרטי ההנפשה הראשונים בעלי פסקול וסרט ההנפשה הראשון בו הקול והתמונה מתואמים, הוצג בשחור-לבן והציג את מיקי בתור משיט ספינת קיטור, את מיני אהובתו ואת פיט השחור. הוא המשיך והופיע בלמעלה מ-130 סרטים, כולל "קונצרט הלהקה", "חייט קטן ואמיץ", ו"פנטסיה" (1940), שם באחת הסצנות היותר מוכרות של מיקי מאוס הוא מופיע כשוליית קוסם המכשף מטאטאים לנקות במקומו את מעבדתו של הקוסם. אמנם בתחילה הופיע מיקי בסרטים קצרים, אך בהמשך הופיע גם בסרטים באורך מלא. עשרה מהסרטים המצוירים של מיקי היו מועמדים לפרס אוסקר לסרט המונפש הקצר הטוב ביותר, ואחד מהם, "תן כף", אף זכה בפרס בשנת 1942.
ב-18 בנובמבר 1978, לכבוד יום הולדתו ה-50, הפך מיקי מאוס לדמות המצוירת הראשונה שקיבלה כוכב בשדרת הכוכבים של הוליווד.
בתחילת 1930 שולב מיקי באופן נרחב כדמות קומיקס עם רצועת קומיקס משל עצמו. באותה תקופה החלה לרוץ סדרת עיתונים הנושאת את שמו של מיקי, שהתקיימה במשך 45 שנה. מיקי הופיע גם בספרי קומיקס רבים ובסדרות טלוויזיה כמו "מועדון מיקי מאוס" (1955–1996) וסדרות נוספות. הוא מופיע גם בסוגי מדיה אחרים כמו משחקי וידאו, וכן בשיווק. הדמות שמופיעה רבות בשלל צורות בפארקים של דיסני.
בתחילה אופיין מיקי מאוס כדמות חסרת אופי, מצחיק ושובב, ללא תכולות ערכיות. עם הזמן עבר מיקי מיתוג מחדש כבחור נחמד, ישר וגיבור. בשנת 2009 חברת דיסני החלה למתג מחדש את מיקי שוב, הפעם על ידי השמת דגש מופחת על אישיותו הידידותית בעלת הכוונות הטובות, והשבת הצדדים המאיימים ואסרטיביים יותר באישיותו.
למיקי מאוס יש בת זוג בשם מיני מאוס. אט-אט נוספו למיקי ומיני מאוס חברים נוספים, בהם: פלוטו כלבם, דונלד דאק השכן – הברווז הרגזן, גופי השכן השלומיאל ועוד.
בתחילה קרא וולט דיסני לדמות המצוירת בשם "מורטימר מאוס", אך בעקבות טענת אשתו שהשם "מורטימר" ארוך מדי, החליט דיסני לקצר את שמו ל"מיקי מאוס".
עקב היות דמותו של מיקי מאוס לוגו של חברת וולט דיסני, קיימת מסורת של החברה לשרבט את ראשו של מיקי מאוס במקומות נסתרים בסרטיהם. כך לדוגמה בסרט "היפה והחיה", כשגסטון מניח את רגליו על שולחנה של בל, הבוץ הניגר ממגפיו דומה דמיון ניכר לראשו של מיקי מאוס.
בינואר 2024 פגו זכויות היוצרים על דמותו של מיקי מאוס בעיצובו כפי שהופיע לראשונה, בסרט ספינת הקיטור וילי.